b'\n_START_ARTICLE_\nFengselet (Leirvik)\n_START_SECTION_\nBakgrunn\n_START_PARAGRAPH_\nSom resultat av fengselsloven av 1857 ble det i perioden 1862-68 bygget 56 nye distriktsfengsler og nesten like mange rettsbygninger i Norge. P\xc3\xa5 oppdrag fra staten utarbeidet arkitektene Heinrich Ernst Schirmer og Friedrich Wilhelm von Hanno en serie med typetegninger for fengsler med ulik st\xc3\xb8rrelse, fra 8 til 40 fanger. Det var kort vei fra dom til fengsel ettersom loven krevde at alle byggene skulle inneholde de tre funksjonene cellefengsel, rettslokale og familiebolig for justisvaktmester.\n_START_SECTION_\nStord kretsfengsel\n_START_PARAGRAPH_\nUtgangspunktet for fengselet p\xc3\xa5 Stord var Schirmer og von Hannos tegninger. Ansvarlig arkitekt for utbyggingen var Franz Wilhelm Schiertz, som ogs\xc3\xa5 var ansvarlig for Bergen kretsfengsel. Fengselet og rettsbygningen ble oppf\xc3\xb8rt \xc3\xa5rene 1863-64 og var den gang plassert litt utenfor sentrumskjernen. Begge byggene var p\xc3\xa5 to etasjer pluss kjeller og loft. Ved fengselet som delvis ble drevet som arbeidsleir l\xc3\xa5 det opprinnelig ogs\xc3\xa5 fj\xc3\xb8s, \xc3\xa5ker og eng. I 1963 ble fengselet tatt ut av drift som fengsel.\n_START_SECTION_\nNyere tid\n_START_PARAGRAPH_\nFengselet sto deretter tomt i en del \xc3\xa5r, f\xc3\xb8r Postverket kj\xc3\xb8pte fengslet og rettsbygningen og \xc3\xb8nsket \xc3\xa5 rive disse for \xc3\xa5 bygge nytt postbygg. Lokalbefolkningen protesterte, og kommunen vernet bygget. Posten pusset derfor heller opp bygget, og brukte det til utstillingslokale og kulturbygg. _NEWLINE_I 1997 ble bygget solgt til arkitektene Holmedal og Husum, som leier ut kjelleren i begge bygningene og 1. etasje i rettsbygningen til restauranten. Restauranten \xc3\xa5pnet i oktober 2000.'